Silja Keränen

**Silja Keränen** (o.s. Pietikäinen, s. 1983 Kajaani) on vihreä poliitikko ja diplomi-insinööri. Hän on ollut Kajaanin kaupunginvaltuuston jäsen vuodesta 2013 ja Kainuun hyvinvointialueen valtuutettu vuodesta 2022. Vuodet 2019-2023 hän toimi vihreiden puoluevaltuuston puheenjohtajana ja vuodet 2023–2025 puolueen varapuheenjohtajana. 

Hän on toiminut Maaseutu- ja erävihreiden puheenjohtajana sekä kirjoittanut metsä-kolumneja Maaseudun Tulevaisuudessa. Syksyllä 2021 häneltä ilmestyi *Missä syrjä sijaitsee? - Kun kaupunki ei ole kaikki* -niminen teos Kirjapajan kustantamana. Keräsellä on puoliso ja kolme lasta.

## Koulutus ja työura
Keränen kirjoitti ylioppilaaksi kajaanilaisesta Linnan lukiosta vuonna 2002. Hän opiskeli Oulun yliopistossa ympäristönsuojelutekniikkaa ja valmistui diplomi-insinööriksi vuonna 2007. Diplomityössään Keränen tutki Raahen Rautaruukin terästehtaan sivutuotteena syntyviä kuonia. Vaihto-opiskelijana hän oli Singaporessa. Keränen on työskennellyt vesihuollon kouluttajana, virkamiehenä Euroopan kemikaalivirastossa sekä Kainuun Etu -kehittämisyhtiössä. Tällä hetkellä hän on töissä Kajaanin ammattikorkeakoulussa vähähiilisyyteen ja kiertotalouteen liittyvien kehityshankkeiden parissa. Vapaa-ajallaan Keränen liikkuu luonnossa retkeilyn ja suunnistuksen merkeissä sekä harrastaa tanssia Kajaani Dancella. Partio on ollut Keräsen harrastus lapsesta saakka, ja on sitä edelleenkin. 

## Politiikassa
### Kunnallispolitiikka
Keränen oli ensimmäisen kerran ehdolla kuntavaaleissa vuonna 2012, jolloin hän oli juuri muuttanut takaisin kotikaupunkiinsa Kajaaniin. Kotiseudun asiat ja kestävän kehityksen edistäminen tekivät hänestä poliittisesti aktiivisen. Keränen valittiin Kajaanin kaupunginvaltuustoon 151 äänellä. Seuraavissa kuntavaaleissa vuonna 2017 Keränen sai koko Kainuun suurimman äänimäärän ja hänet valittiin uudelleen Kajaanin kaupunginvaltuustoon 546 äänellä. Kesän 2021 kuntavaaleissa hän sai 449 ääntä ja jatkomandaatin kolmannelle kaudelle Kajaanin kaupunginvaltuustoon. Kevään 2025 hän sai jälleen Kainuun suurimman äänimäärän, 441 ääntä ja on nyt neljännen kauden valtuutettu. Keränen on toiminut Kajaanin kaupunginhallituksen ja Kainuun maakuntavaltuuston jäsenenä vuodesta 2013 alkaen vuoteen 2025. Kuntavaalien 2025 jälkeen hän toimii Kainuun maakuntahallituksen jäsenenä.
### Eduskuntavaalit
Silja Keränen on ollut ehdolla eduskuntavaaleissa kolmesti. Vaaleissa 2015 hän sai Oulun vaalipiirissä 1&nbsp;289 ääntä, vaaleissa 2019 2&nbsp;304 ääntä javaaleissa 2023 1799 ääntä.

### Hyvinvointialue
Keränen valittiin 364 äänellä Kainuun hyvinvointialueen aluevaltuuston jäseneksi tammikuussa 2022 järjestetyissä aluevaaleissa. Kevään 2025 aluevaaleissa hän sai jatkokauden Kainuun toiseksi suurimmalla äänimäärällä, 533 ääntä. Hän toimii vihreän valtuustoryhmän puheenjohtajana.
### Vihreät
Keränen on jäsenenä Kainuun Vihreissä, Oulun seudun vihreissä naisissa, Tieteen ja teknologian vihreissä sekä Maaseutu- ja erävihreissä. Keränen on ollut Maaseutu- ja erävihreiden puheenjohtaja vuosina 2015–2019 ja vuoden 2023. Hän on toiminut Vihreiden puoluevaltuuston jäsenenä vuodesta 2015 alkaen ja puheenjohtajana vuodet 2019-2023. Vuodet 2023-2025 hän toimi vihreän puolueen varapuheenjohtajana. 

Keränen on puolueessa profiloitunut etenkin maa- ja metsätalouspolitiikan sekä aluepolitiikan asiantuntijana ja kommentoijana.  Hänen kiinnostuksenaan on kehittää näitä sektoreita kestävämmälle pohjalle siten, että alueiden elinvoima vahvistuu samalla kun kasvihuonekaasupäästöjä vähennetään ja luonnon monimuotoisuutta kohennetaan. Vuonna 2017-18 hän johti vihreiden maatalouspoliittisen ohjelman uudistamisen. Tuoreeltaan MTK:n silloinen puheenjohtaja Juha Marttila kommentoi ohjelmaa positiivisesti: "Muutamasta kohdasta olen eri mieltä, mutta onnittelut @SiljaMP ja kumppanit mittavasta työstä. Tämä on varsin punnittua tekstiä poliittiseksi ohjelmaksi". Ohjelmaa on päivitetty vuonna 2022 ja se löytyy kokonaisuudessaan vihreiden sivuilta.     

### Näkemyksiä
Politiikassa Keränen on pitänyt esillä erityisesti ilmastonmuutoksen hillitsemistä, ympäristönsuojelua sekä maaseudun ja Pohjois-Suomen hyvinvointia ja elinvoimaa. Kajaanin kaupunginvaltuustossa Keränen on varjellut kaupunkilaisten lähivirkistysalueita hakkuilta. Hän on pitänyt esillä myös lasten, nuorten ja perheiden asioita sekä puolustanut Kainuun keskussairaalan ympärivuorokautista päivystystä sekä synnytystoimintaa.  

Kainuun maakuntavaltuustossa Keränen on ottanut esille erityisesti Pohjois-Suomen ja Kainuun osaajapulan. Keräsen maakuntavaltuustossa tekemän aloitteen pohjalta on aloitettu osaajien rekrytoiminen ja paluumuuttajien houkutteleminen Kainuuseen. Hän on ollut myös aktiivisesti puhumassa feministisen elinvoimapolitiikan puolesta, jotta Kainuu ja ylipäätänsä isojen kaupunkien ulkopuolinen Suomi olisi hyvä paikka asua myös esimerkiksi nuorille naisille, seksuaali- ja sukupuolivähemmistöille sekä maahanmuuttajille.  

Kainussa Keränen seuraa kaivos- ja sellutehdashankkeita ja on jättänyt lausuntoja niiden ympäristövaikutusten arvioinneista yhdessä Kainuun vihreiden kanssa. Hän vastustaa Kainuuseen suunniteltua KaiCell Fibers -sellutehdashanketta. Hän näkee Kainuussa paljon elinkeinopoliittisia mahdollisuuksia, etenkin vihreän siirtymän edistämisen myötä. 

### Vastuun taimi -palkinto
Vihreänä metsänomistaja Keränen on puhunut kestävän metsätalouden puolesta. Vuonna 2018 FSC Suomi palkitsi Keräsen Vastuun taimi -palkinnolla vastuullisen metsänhoidon edistämisestä. Palkinnon perustelujen mukaan esimerkiksi Keräsen kolumnit Maaseudun Tulevaisuudessa ovat nostaneet esille tärkeitä näkökulmia aiheesta. Todennäköisesti metsä-aiheisten kolumnien, Vastuun taimi -palkinnon sekä muun metsiin liittyvän aktiivisuuden perusteella hän sai kutsun vuoden 2018 Linnan juhliin. 

## Kirjailijana

### Missä syrjä sijaitsee? - Kun kaupunki ei ole kaikki
Syksyllä 2021 julkaistiin Keräsen esikoisteos *Missä syrjä sijaitsee? - Kun kaupunki ei ole kaikki*. Teoksen kustantajana toimi Kirjapaja. Teos on yleistajuinen ja kertomuksellinen kirja aluepolitiikasta ja aluekehityksestä. Kirjassa käydään läpi Suomen aluekehityksen historiaa ja nykypäivää, katsotaan Pohjoismaiden ja EU:n suuntaan sekä etenkin tulevaisuuteen maaseudun ja maakuntien elinvoimaisena pitämisen hengessä. Kukin osa-alue käydään läpi eri ihmisten tarinoiden kautta.

### Metsä-aiheinen tietokirja
Syksyllä 2025 Keränen julkaisi omissa sosiaalisen median kanavissaan kirjoittavansa tietokirjaa metsistä: miten metsien käytön ja hoidon saisi ekologisesti kestäväksi. Kuitenkin niin, että metsäsektorin taloudellinen merkitys niin Suomen kansantalouden kuin yksittäisen metsänomistajankin näkökulmasta säilyisi. Kirjan kustantaa Art House ja se ilmestyy syksyllä 2026. 

## Lähteet

## Aiheesta muualla
*Silja Keräsen verkkosivut
*Silja Keränen Twitterissä
*Silja Keränen Facebookissa